సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
సూపర్బ్ టైమింగ్.. కేఎల్ రాహుల్‌కు పాక్ యాంకర్ ప్రశంస
భారత బ్యాట్స్‌మన్ కేఎల్ రాహుల్ ఈ ఐపీఎల్ సీజన్‌లో అద్భుతంగా రాణిస్తున్నాడు. కింగ్స్ ఎలెవెన్ పంజాబ్ ఓపెనర్‌గా అద్భుత ప్రదర్శనలు చేస్తున్నాడు.
Samayam Telugu | Updated:
May 9, 2018, 04:09PM IST
భారత బ్యాట్స్‌మన్ కేఎల్ రాహుల్ ఈ ఐపీఎల్ సీజన్‌లో అద్భుతంగా రాణిస్తున్నాడు. కింగ్స్ ఎలెవెన్ పంజాబ్ ఓపెనర్‌గా అద్భుత ప్రదర్శనలు చేస్తున్నాడు. క్లాసికల్ ప్లేయర్‌గా ముద్రపడిన ఈ యువ బ్యాట్స్‌మన్.. భారీ ఇన్నింగ్స్‌లతో విరుచుకుపడుతున్నాడు. ఈ సీజన్‌లో 10 మ్యాచుల్లో 471 పరుగులు చేసిన రాహుల్.. ఇప్పటివరకూ అత్యధిక పరుగులు సాధించిన బ్యాట్స్‌మెన్‌ జాబితాలో అగ్రస్థానంలో కొనసాగుతున్నాడు. దీంతో కేఎల్ రాహుల్‌పై ప్రశంసల వర్షం కురుస్తోంది. ఆజింక్య రహానే కంటే కేఎల్ రాహులే మేలంటూ చాలా మంది తమ అభిప్రాయాలను వ్యక్తం చేస్తున్నారు. ఇప్పుడు ఈ కోవలో పాకిస్థాన్ స్పోర్ట్స్ యాంకర్ జైనబ్ అబ్బాస్ చేరిపోయారు.
కేఎల్ రాహుల్‌ను ప్రత్యేకంగా పొగుడతూ ట్వీట్ చేశారు. మే 6న ఇండోర్ వేదికగా రాజస్థాన్ రాయల్స్‌తో జరిగిన మ్యాచ్‌లో పంజాబ్ 6 వికెట్ల తేడాతో విజయం సాధించింది. ఆ మ్యాచ్‌లో అద్భుతంగా ఆడిన కేఎల్ రాహుల్ జట్టుకు విజయాన్ని అందించాడు. 54 బంతుల్లో 3 సిక్సులు, 7 ఫోర్లతో 84 పరుగులు చేసి నాటౌట్‌గా నిలిచాడు. మ్యాచ్ అనంతరం జైనబ్ అబ్బాస్ ట్వీట్ చేస్తూ.. ‘కేఎల్ రాహుల్ ఆకట్టుకున్నాడు. సూపర్బ్ టైమింగ్. చూడటానికి చాలా గొప్పగా ఉంది’ అంటూ పేర్కొంది. ఆ ట్వీట్ ప్రస్తుతం వైరల్ అవుతోంది. ఓ పాకిస్థాన్ మహిళా యాంకర్ ఐపీఎల్‌లో ఆడుతున్న ఓ భారత ఆటగాడిని పొగడటం పట్ల టీమిండియా ఫ్యాన్స్ ఆమెకు శుభాకాంక్షలు తెలుపుతున్నారు.
KL Rahul impressive,superb timing,great to watch.. #RRvKXIP
&mdash; zainab abbas (@ZAbbasOfficial) 1525629388000
ఇదిలా ఉంటే, ఇండోర్‌లో తమపై గెలిచిన పంజాబ్‌పై జైపూర్‌లో రాజస్థాన్ బదులు తీర్చుకుంది. మంగళవారం రాత్రి జరిగిన మ్యాచ్‌లో పంజాబ్‌పై రాజస్థాన్ 15 పరుగుల తేడాతో విజయం సాధించింది. ఈ మ్యాచ్‌లోనూ రాహుల్ చెలరేగిపోయాడు. 70 బంతుల్లోనే రెండు సిక్సులు, 11 ఫోర్లతో 95 పరుగులు చేసి నాటౌట్‌గా నిలిచాడు. అయితే ఇతర బ్యాట్స్‌మన్‌ నుంచి సరైన సహకారం లేకపోవడంతో జట్టును గెలిపించలేకపోయాడు.